A BIZOTTSÁG HATÁROZATA
(2005. május 18.)
az Észak-Koreában előforduló madárinfluenzával kapcsolatos védekezési intézkedésekről szóló 2004/122/EK határozat ötödik alkalommal történő módosításáról
(az értesítés a C(2005) 1451. számú dokumentummal történt)
(EGT vonatkozású szöveg)
(2005/390/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1), és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A baromfin kívüli egyéb madárfajok behozatalára irányadó állat-egészségügyi követelmények, állat-egészségügyi bizonyítványok és karanténfeltételek megállapításáról szóló, 2000. október 16-i 2000/666/EK bizottsági határozat (3) előírja, hogy a tagállamok engedélyezik madarak behozatalát az Office International des Epizooties (OIE) tagjainak jegyzékében szereplő harmadik országokból, és a madarakat a Közösség területére történő belépésükkor karanténba helyezik és vizsgálatnak vetik alá.
(2)
A Koreai Népi Demokratikus Köztársaság (Észak-Korea) megerősítette, hogy területén madárinfluenza-járvány tört ki. Észak-Korea az OIE tagja, és ennek megfelelően a tagállamok a 2000/666/EK határozat értelmében engedélyezik madarak behozatalát ebből az országból. Figyelembe véve az Ázsia többi részén is azonosított madárinfluenza-vírustörzs által jelentett lehetséges súlyos következményeket, az említett madarak Észak-Koreából történő behozatalát óvintézkedésként fel kell függeszteni.
(3)
A nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet (4) értelmében az Észak-Koreából származó feldolgozatlan toll és tollrészek behozatala engedélyezett. Az Észak-Koreában jelenleg tapasztalható járványhelyzetet tekintetbe véve az említett behozatalt fel kell függeszteni.
(4)
A bizonyos ázsiai országokban előforduló madárinfluenzával kapcsolatos védekezési intézkedésekről szóló, 2004. február 6-i 2004/122/EK bizottsági határozatot (5) a több ázsiai országban kitört madárinfluenza-járványra válaszul fogadták el. Az említett határozat 4. cikke előírja, hogy a tagállamok felfüggesztik a feldolgozatlan toll és tollrészek, valamint baromfin kívüli egyéb élő madarak behozatalát bizonyos harmadik országokból a 2000/666/EK határozatban foglaltak szerint. Állat-egészségügyi és közegészségügyi okokból Észak-Koreát hozzá kell adni a 2004/122/EK határozat 4. cikkében említett harmadik országok jegyzékéhez.
(5)
A 2004/122/EK határozatot ennek megfelelően módosítani kell.
(6)
Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/122/EK határozat 4. cikkének (1) bekezdése helyébe a következő szöveg lép:
„(1) A tagállamok felfüggesztik a Kambodzsából, Kínából beleértve Hongkongot is, Indonéziából, Laoszból, Malajziából, Észak-Koreából, Pakisztánból, Thaiföldről és Vietnamból származó következő behozatalt:
-
feldolgozatlan toll és tollrészek, és
-
a 2000/666/EK határozat meghatározása szerinti »baromfin kívüli egyéb élő madár«, beleértve a gazdáikat kísérő madarakat is (kedvtelésből tartott madarak).”
2. cikk
A tagállamok úgy módosítják behozatali intézkedéseiket, hogy azok e határozatnak megfeleljenek, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
3. cikk
E határozatnak a tagállamok a címzettjei.
Kelt Brüsszelben, 2005. május 18-án.